Nordjyllands Politi og Beredskab rykkede onsdag eftermiddag ud til et gasudslip ved Hobro. Meldingen kom klokken 14.26. Her var en gasledning med naturgas blevet gravet over i forbindelse med noget arbejde på hjørnet af Løgstørvej og Thujavej. - Vi sætter en afspærring op, så der ikke kommer folk derind. Og så evakueres de huse, der er indenfor det vi kalder fareområdet, oplyser indsatsleder ved Nordjyllands Beredskab, Thomas Bach Sørensen. Ifølge vagtchefen ved Nordjyllands Politi, var der tale om cirka 15 husstande. - Vi gør det for en sikkerheds skyld i tilfælde af at gassen skulle blive antændt, siger Thomas Bach Sørensen. Heldigvis blev gassen ikke antændt og tilførslen af gas blev hurtigt lukket. Thomas Bach Sørensen oplyser desuden, at de evakuerede personer har fået lov at vende hjem til deres bolig. Nu forestår et arbejde med at få repareret gasledningen.

Referat:
Ingen kom noget til i forbindelse med udslippet og de evakuerede borgere kan igen vende hjem til deres bolig.